E sega ni kinoci koya rawa ko Filipi ni sa kacivi koya oti ko Jisu me mai Nona tisaipeli (Joni 1:43). Sa lewa kina e lomana me tukuna yani vakararaba na kalougata sa mai sotava oqo.
Ena mataka e tarava, rau sa sota tale kei na dua na nona i tokani ena i nuinui. Sa vakaoqo na kena i tukutuku e volai ena i Vola Tabu;
“Sa kunei Nacanieli ko Filipi, ka kaya vua, Keitou sa kunei koya sa volavola kina ko Mosese ena vunau, kei ira talega na parofita, ko Jisu na kai Nasereci, a luve i Josefa.” (Joni 1:45)
Rogoca na i sau ni tukutuku ko ya!
“A sa kaya vua ko Nacanieli, E tubu rawa beka mai Nasereci e dua na ka vinaka?”Joni 1:46.
Oqo na i balebale ni taro e tarogi ko ya, ‘E na rawa li me basika mai e dua na ka vinaka mai na ka ca?’
Na kena i sau, me vaka ga na ka eda kila kece tu, ‘E sega ni rawa!’
O Laisiasa Navico e dua na bete ni dauvakatevoro kilai levu. Era dau soqovi koya yani na lewe ni vanua ka laki kere veivuke vua ena nona i tikotiko mai Naqele (Kavula), Nakorotubu, Ra. E bula ka cakacaka voli ena kedra maliwa na wekana ena loma ni yabaki 1800. E dau qaravi ira tiko e dua na i kumukumu ni tevoro e yacadra na Ga Vuka. Na nona i yaya ni vakacuru e ruasagavulu-ka-va na buli lelevu ni waitui. E dau lumuti ira na buli oqo ka ologi ira tiko ena dua na tiki ni masi. E na gauna sa raica kina ni ra sa yavavala ka tataqiriqiri ena vuku ni nodra veidirilaki vakai ira ena loma ni kedra i olo; ena qai tauri ira yadua ka tuvai ira cake vakaveitaqataqai. Na nodra duri cake tu vakadodonu sa vakaraitaka ni sa tu vua na bete na kaukauwa e waraki tiko, me rawa kina vua me cakacaka mana.
Sa qase sara ko Laisiasa ka sa sivia na yabaki ciwasagavulu. Ena i taba yabaki ni nona bula ko ya, ni ra sa moce na nona lewe ni koro mai Naqele, sa qai cavutu ena loma ni bogi. Lakova e lima ki na tini vakacaca na maile ki na dua tale na koro. Yaco sara na gunu yaqona kei na vakacuru tevoro me yacova ni sa tagi na toa. Ni ra qai yadra ena mataka caca na nona lewe ni koro mai Naqele, sa davo ka moce tale koto ena nona bure mai kea o Laisiasa.
Na taro eda rawa ni taroga eke, ‘E rawa vakacava?’ Na kena i sau, ‘Era vukataki koya voli ga na Ga Vuka ena nona veilakoyaki kece.’
Me vaka ni sa rawa vei Setani me kauti Jisu ki na vanua e via veretaki Koya kina, (Maciu 6:5,6 & 8,9) ena dredre vakaevei vua (Setani) me vakayacora na veicakacaka mana ena vukudra na tamata era qaravi koya tiko?
Na i tukutuku baleti Inoki, me vaka e volai tu ena i Vola Tabu e kaya, “Ka rau sa daulako vata kei na Kalou ko Inoki: a sa yala eke: ka ni sa kauti koya tani na Kalou.”Vakatekivu 5:24
Ia na i tinitini ni bula nei Laisiasa Navico, era a kauti koya ena dua na bogi na Ga Vuka. Me yacova mai edaidai, e sega ni kilai na vanua era sa laki biuta tu kina na yagona. Aya na i tinitini ni sala e a digitaka na turaga ko ya, me muria.
E dina ga sa yali ko koya, ia eratou bula tiko e tolu na luvena. Oqo na yacadratou:
1. Akanisi
2. Mosese
3. Miti
Mai vei Akanisi, e basika mai kina ko Sairusi Nabogibogi. Mai na yabaki 1958 – 1961, na yaca i Sairusi e kilai e Viti raraba ena vuku ni kena rerevaki e dua na kaukauwa vuni e tu vua. E sega na nona lotu.
O Mosese e turaga yasa. E levu na watina ka levu talega na luvena, era vasu e Viti, Toga kei Fotuna. E sega talega na nona lotu.
O Miti e nona cakacaka na vakasasa manumanu e vanua kei na sasalu talega e matasawa ni di na mati. E kana ka gunu vakaveitalia. E sega ni kila na duidui ni savasava kei na tawa-savasava. E sega na nona lotu.
E rawa li me da nuitaka, se dodonu me da namaka ni na rawa me basika mai e dua na ka vinaka mai vua e dua na kawa ni dauvakatevoro me vakataki Laisiasa Navico?
O Nacanieli e kaya, “E sega!”
O i keda talega eda na kaya, “E ka dredre!”
Namaka na kena i kuri e tarava
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn lin_Latn fij_Latn gaz_Latn fij_Latn fij_Latn fij_Latn fij_Latn fij_Latn fij_Latn fij_Latn